DECRETO 209/2005, do 14 de xullo, polo que se determina o calendario laboral para o ano 2006 na Comunidade Autónoma de Galicia.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 02/08/2005

O artigo 37.2º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores e o artigo 45 do Real decreto 2001/1983, do 28 de xullo, na súa redacción dada polo Real decreto 1346/1989, do 3 de novembro, determinan o calendario de festas laborais de ámbito nacional, de carácter retribuído e non recuperable. Respecto dalgunhas das festas de ámbito nacional, as comunidades autónomas
teñen facultades de opción ou substitución por outras que por tradición lles sexan propias.
Facendo uso destas facultades e ao coincidir en domingo o 1 de xaneiro, Aninovo, considérase oportuno substituír o descanso laboral correspondente á dita festividade, incorporando á relación de festas da nosa comunidade autónoma para o ano 2006, o 17 de maio, Día das Letras Galegas, que pola súa significación xa foi implantada como festa laboral noutras ocasións, seguindo deste xeito o criterio de manter unha certa estabilidade na determinación do calendario anual para conmemorar todo o que forma parte da nosa tradición, historia e cultura.
En virtude do establecido na Constitución española e no artigo 29.1º do Estatuto de autonomía de Galicia, en relación co Real decreto 2412/1982, do 24 de xullo, sobre traspaso de funcións e servizos á Comunidade Autónoma de Galicia, asumidas e asignadas polo Decreto 117/1982, do 5 de outubro, oído o Consello Galego de Relacións Laborais, por proposta da conselleira de Asuntos Sociais, Emprego e Relacións Laborais, e logo de deliberación do Consello da Xunta de Galicia, na súa reunión do catorce de xullo de dous mil cinco,
DISPOÑO:
Artigo 1º
Conforme o establecido no artigo 37.2º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores e o artigo 45 do Real decreto 2001/1983, do 28 de xullo, modificado polo Real decreto 1346/1989, do 3 de novembro, de non producirse modificación no calendario laboral de carácter nacional, as festas laborais de carácter retribuído e non recuperable no territorio da Comunidade Autónoma de Galicia para o ano 2006 serán as seguintes:
6 de xaneiro: Epifanía do Señor.
13 de abril: Xoves Santo.
14 de abril: Venres Santo.
1 de maio: Festa do Traballo.
17 de maio: Día das Letras Galegas.
25 de xullo: Santiago Apóstolo. Día Nacional de Galicia.
15 de agosto: Asunción da Virxe.
12 de outubro: Festa Nacional de España.
1 de novembro: Todos os Santos.
6 de decembro: Día da Constitución Española.
8 de decembro: Inmaculada Concepción.
25 de decembro: Natividade do Señor.
Artigo 2º
Conforme o disposto no artigo 37.2º do Estatuto dos traballadores, no artigo 46 do Real decreto 2001/1983, do 28 de xullo, 1.11º do Real decreto 2412/1982, do 24 de xullo, sobre traspaso de funcións e servizos da Administración do Estado á
Comunidade Autónoma de Galicia en materia de traballo, tamén serán inhábiles para o traballo, retribuídas e non recuperables, dúas festas locais, que serán determinadas polo delegado da Consellería de Asuntos Sociais, Emprego e Relacións Laborais en cada unha das provincias da comunidade autónoma, por proposta do pleno dos respectivos concellos, e publicaranse nos boletíns oficiais de cada provincia e no Diario Oficial de Galicia.
Artigo 3º
De acordo co que dispón o artigo 48.7º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, as festas laborais sinaladas no artigo 1º terán o carácter de días inhábiles para os efectos de cómputo de prazos.
Disposición derradeira
Este decreto producirá efectos a partir do día un de xaneiro do ano dous mil seis.
Santiago de Compostela, catorce de xullo de dous mil cinco.
Manuel Fraga Iribarne
Presidente
Belén Prado Sanjurjo
Conselleira de Asuntos Sociais, Emprego e Relacións
Laborais